Усе мы ведаем, як складана выкладаць гісторыю для самых маленькіх, ды нават для школьнікаў сярэдняга ўзросту. Па-першае, трэба быць абачлівым у падборы фактаграфічнага матэрыялу. Па-другое, важную ролю адыгрывае мова, на якой чытачу падаецца той ці іншы расповед. Гэтыя акалічнасці вельмі добра ўсведамляе пісьменнік Анатоль Бензярук, які прапануе ўвазе юных чытачоў кароткія гістарычныя апавяданні і нарысы, прысвечаныя гісторыі Брэста і Брэсцкай вобласці з сівой даўніны да нашых часін. “Брэстчына – часцінка Беларусі”, “Старажытная зямля”, “Берасце – “знойдзены” горад”, “Палескія гарады”, “Поле Грунвальда”, “Гарады пры дарозе”, “Каралева Бона”, “Як жылі нашы продкі?”, “Як узніклі нашыя паселішчы”, “Святыя Берасцейскай зямлі”, “Вялікія выпрабаванні”… Вось толькі некаторыя назвы замалёвак. Кожны раздзел, да ўсяго, завяршаецца пытаннямі, на якія ўважлівы чытач мае магчымасць адказаць самастойна.